Havainnekuva aluksesta, jonka suunnittelusta turkulaiset yritykset Deltamarin ja Elomatic solmivat sopimukset.

Havainnekuva aluksesta, jonka suunnittelusta turkulaiset yritykset Deltamarin ja Elomatic solmivat sopimukset. Elomatic

Turkulaiset suunnittelutalot Elomatic ja Deltamarin ovat saaneet miljoonien eurojen laivasuunnittelutilauksen. Yritykset suunnittelevat maailman suurimpiin kuuluvan Global-luokan risteilylaivan hongkongilais-saksalaiselle MV Werfenille.

Tiedotteen mukaan tilauksen arvo on Elomaticille noin 17 miljoonaa euroa ja Deltamarinille noin 16,5 miljoonaa euroa.

Alus rakennetaan Wismarissa ja Rostockissa Saksassa. Sen suunnittelutyöt ovat jo käynnistyneet.

Suunnittelun lisäksi Elomatic ja Deltamarin tarjoavat myös rakentamisen ajaksi tukipalveluita telakoilla. Alus on toinen Global-luokkaa. Elomatic ja Deltamarin tekivät myös sarjan ensimmäisen laivan perus- ja valmistussuunnittelusta merkittävän osan.

Global-luokan risteilyalukset ovat maailman suurimpia matkustajalaivoja. Kun sarjan ensimmäinen laiva valmistuu, se tulee olemaan suurin koskaan Saksassa rakennettu risteilyalus. Toinen laiva tulee olemaan noin 342 metriä pitkä, leveys on 46 metriä ja bruttovetoisuus noin 204 000 tonnia.

Laivat on suunniteltu erityisesti Aasian markkinoille. Niihin mahtuu jopa 9 500 matkustajaa.